Menseregtekommisie-klagtes: Jessica Leandra 45, Tshidi Thamana 0Jessica Leandra dos Santos Die Suid-Afrikaanse Menseregtekommissie het sowat 45 klagtes teen die model, Jessica Leandra dos Santos, ontvang na sy Donderdag ŉ rassistiese uitlating op Twitter gemaak het. Die kommissie het egter teen Maandag geen klagtes teen Tshidi Thamana, ŉ aktrise wat die soortgelyke gedoen het, ontvang nie. Thamana het Sondag olie op die vuur gegooi met haar rassistiese reaksie op Dos Santos se oorspronklike boodskap. Vincent Moaga, die kommissie se woordvoerder, skryf op hul webwerf hulle is bewus en bekommerd oor die misbruik van sosiale media om rassisme en diskriminasie aan te hits. “Die kommissie is besig om verskeie klagtes te ondersoek na aanleiding van Dos Santos se opmerkings. Die kommissie het ook klagtes ontvang oor rassistiese opmerkings wat deur ander mense op Facebook oor die aangeleentheid gemaak is,” het hy gesê. “Dos Santos het na bewering haar ondervinding gedeel na ŉ onderonsie met ŉ swart man, waarna sy verwys as die ‘k’-woord. Sy skep verder ook die mening dat swart mans vir verkragting van meisies verantwoordelik is. Sulke beweerde uitlatings dra by tot die steurende patroon op sosiale media en moet aangespreek word,” het hy geskryf. Sien ook: https://maroelamedia.co.za/blog/nuus/da-woordvoerder-vra-modelle-om-versoenend-op-te-tree-na-rassistiese-uitlatings/ https://maroelamedia.co.za/blog/nuus/fhm-model-vra-om-verskoning/ https://maroelamedia.co.za/blog/nuus/rassistiese-model-jessica-leandra-laat-die-tonge-klap-op-twitter/